A Tanács 2470/96/EK rendelete

(1996. december 17.)

a burgonya tekintetében a közösségi növényfajta-oltalom oltalmi idejének meghosszabbításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi növényfajta-oltalmi jogokról szóló, 1994. július 27-i 2100/94/EK tanácsi rendeletre [1] és különösen annak 19. cikke (2) bekezdésére,

tekintettel a Bizottság javaslatára,

mivel ismeretes, hogy a burgonyatermesztés a szakmai nehézségek miatt a többi mezőgazdasági termény túlnyomó többségéhez képest hosszabb távú kutatásra fordítandó kiadást igényel; mivel továbbá a piaci tapasztalatok szerint egy-egy új burgonyafajta kereskedelmi értéke a szintén hosszú távú kutatási tevékenységet igénylő mezőgazdasági fajokéhoz képest csak hosszabb távon derül ki; mivel ezen okokból kifolyólag a kutatási tevékenység a többi mezőgazdasági terményhez képest csak az oltalom meglehetősen kései szakasza során térül meg;

mivel a fenti méltányos megtérülést elősegítő jogi környezet létrehozása érdekében a burgonya esetében a legmegfelelőbb intézkedés a közösségi növényfajta-oltalom eredeti oltalmi idejének további öt évvel történő meghosszabbítása;

mivel a fenti meghosszabbítást az e rendelet hatálybalépését megelőzően megadott, valamint a jövőben megadásra kerülő összes érvényes közösségi növényfajta-oltalmi jog tekintetében is alkalmazni kell, kivéve, ha e jogról a jogosult megfelelő módon lemond, vagy az oltalom a Közösségi Növényfajta-hivatal határozata értelmében megszűnik;

mivel a hosszabbítás időtartamát csökkenteni kell, ha a közösségi növényfajta-oltalom megadását megelőzően ugyanazon fajtára vonatkozóan valamely tagállamban már korábban nemzeti tulajdonjog vagy tulajdonjogok voltak érvényben, és ennek megfelelően a nemesítő már hasznot húzhatott a fajtából; mivel a 2100/94/EK rendelet 1116. cikkének átmeneti rendelkezései alapján ehhez hasonló elv már korábban megállapításra került,

ELFOGADTA EZT A RENDELETET:

1. cikk

(1) A közösségi növényfajta-oltalomnak a 2100/94/EK rendelet 19. cikke (1) bekezdése szerinti oltalmi idejét a burgonyafajták tekintetében további öt évvel meg kell hosszabbítani, az említett rendelet 116. cikkének (4) francia bekezdésében foglalt rendelkezések sérelme nélkül.

(2) Azoknak a fajtáknak az esetében, amelyek a közösségi növényfajta-oltalom megadása előtt már korábban nemzeti növényfajta-oltalomban részesültek, de amelyekre az említett rendelet 116. cikke (4) bekezdésének negyedik francia bekezdése nem vonatkozik, az (1) bekezdésben említett meghosszabbítást azzal az egész években számolt leghosszabb időtartammal kell csökkenteni, amelynek során ugyanazon fajta közösségi növényfajta-oltalmának megadása előtt az a nemzeti tulajdonjog vagy tulajdonjogok révén valamely tagállamban érvényes volt.

2. cikk

E rendelet az Európai Közösségek Hivatalos Lapjában való kihirdetésének napját követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. december 17-én.

a Tanács részéről

az elnök

I. Yates

[1] HL L 227., 1994.9.1., 1. o. A 2506/95/EK rendelettel (HL L 258., 1995.10.28., 3. o.) módosított rendelet.

--------------------------------------------------